༈ །རྗེ་བཙུན་བླ་མ་རྣམས་ལ་ཕྱག་འཚལ་ལོ། །སྡེ་སྣོད་གསུམ་དང་རྒྱུད་སྡེ་རྣམ་པ་བཞིས། །བརྗོད་བྱའི་སྙིང་པོ་རང་གཞན་འགྲོ་བ་ཀུན། །ཁམས་གསུམ་འཁོར་བའི་སྡུག་བསྔལ་ལས་ཐར་པའི། །བྱང་ཆུབ་ཞི་བ་དོན་གཉེར་གཅིག་ལ་འདུས། །ཡང་དག་ཐར་པའི་ལམ་བཟང་བསྒྲུབ་པའི་བློ། །བཅོས་མ་མིན་པར་རྒྱུད་ལ་སྐྱེས་པ་ན། །ཕྱི་ཆོས་འཇིག་རྟེན་ཆོས་ལ་མི་སེམས་པར། །ལམ་སྟོན་དགེ་བའི་བཤེས་ལ་བརྟེན་པར་འོས། །རང་བློ་ཡང་དག་ཆོས་དང་མ་འདྲེས་ན། །སྤང་བླང་གནས་ལ་རྨོངས་པ་མེད་ན་ཡང་། །བྲག་ཅའི་སྒྲ་དང་ནེ་ཚོའི་འདོན་པ་བཞིན། །དོན་མེད་འཆར་གཏམ་རང་ལ་ཕན་པ་ཆུང་། །དགོས་པའི་དུས་སུ་གཉེན་པོ་མ་དྲན་ན། །བླང་དོར་ཤེས་པས་བདག་ལ་ཅི་བྱར་ཡོད། །སྡིག་པའི་གྲོགས་ཀྱིས་རང་སེམས་བསླུས་པ་ན། །ཐར་ལམ་ཚོལ་ལོས་ཕན་པར་འདུག་གམ་སོམ། །དང་པོ་ཆོས་ལ་མི་མོས་གཡག་རྒོད་འདྲ། །བར་དུ་ཐོས་བསམ་བཏང་ནས་ཚེ་འདིར་གཉེར། །ཐ་མ་སྡིག་སྤྱོད་སྲིན་པོ་སུག་པ་ཚུད། །དེའི་འདྲའི་སྐྱེ་བོ་མཐོང་ནས་བག་ཟོན་མཛོད། །ཨེ་མ་རྒྱལ་བའི་བསྟན་དང་འཇལ་བར་དཀའ། །དགེ་བའི་བཤེས་ཀྱིས་ཟིན་པ་དེ་བས་དཀོན། །རང་དབང་རང་ལ་ཡོད་པའི་དུས་འདི་རུ། །རང་གིས་རང་ཉིད་བསླུ་བར་མ་བྱེད་ཨང་། །དོན་ཆུང་གཡེང་བ་ཆེ་བའི་འཇིག་རྟེན་ཆོས། །ཅི་ཙམ་འབད་ཀྱང་ཟིན་པའི་དུས་སྐབས་མེད། །མ་ཚོར་ངང་ནས་རང་ཉིད་ཚེ་ཟད་དེ། །རི་རབ་ལྟ་བུའི་སྡིག་པའི་ཁུར་གྱིས་ནོན། །འཇིག་རྟེན་གཡེང་བ་ཅན་གྱི་སྐྱེ་བོ་རྣམས། །ན་ཚོད་ཡོལ་ཚེ་སྙིང་ལ་ཟུག་རྔུ་མང་། །འཆི་དུས་འགྱོད་པ་མི་བཟད་མེ་བཞིན་འབར། །དེ་འདྲའི་ཚུལ་ལ་བསམ་ཚེ་སྐྱོ་བ་འཕེལ། །ཚེ་འདིའི་བྱ་བཞག་ཆུ་ཡི་གཉེར་མ་བཞིན། །གཅིག་རྗེས་གཅིག་འབྱུང་ནམ་ཡང་ཟིན་པ་མེད། །ཇི་ཙམ་འབད་བཞིན་རང་རྒྱུད་ཆོས་ལས་རིང་། །མི་ཚེ་ལྷཱམ་གྱི་ལྡོག་པ་བཞིན་དུ་འཛད། །ཐོག་མར་འདི་བྱ་ཕྱིས་ནས་ཆོས་བྱ་ཞེས། །ཟིན་མེད་ལས་ལ་ཟིན་པའི་གོ་སྐབས་དེ། །རང་བརྫུན་རང་ལ་གཏོང་བས་མི་ཚེ་འདའ། །འཆི་ཁ་འོ་དོད་འབོད་ཀྱང་འཕྱིས་པ་ལགས། །ཀྱེ་ཀྱེ་སྲིན་མོའི་སུག་པར་ལྷུང་ཏ་རེ། །སྡིག་སྤྱོད་སྐྱེ་བའོའི་ཞགས་པས་ཟིན་ཏ་རེ། །མི་གཙང་འཁོར་བའི་འདམ་དུ་ཆུད་ཏ་རེ། །དམ་ཆོས་ཡིད་སྨོན་ཙམ་དུ་གྱུར་ཏ་རེ། །མདོར་ན་འཇིག་རྟེན་ཕྱི་མའི་ལམ་པོ་ཆེར། །རང་ཉིད་གཅིག་པུར་འཇུག་ལས་གྲོགས་གཞན་མེད། །དེ་ཚེ་ཕན་པ་དམ་པའི་ཆོས་ཡིན་པས། །ལྷ་ཆོས་བསྒྲུབ་ལ་ཕྱི་བཤོལ་བདུད་ཀྱི་ལས། །རང་ཐག་རང་གིས་ཆོད་པར་མ་བྱས་ན། །སུ་དང་བསྟུན་ཀྱང་ཚེ་འདིའི་འདུན་མ་སློབ། །གང་དང་འགྲོགས་ཀྱང་རྣམས་གཡེངས་ཉོན་མོངས་འཕེལ། །ཀྱེ་མ་སྙིགས་མའི་སྤྱོད་པ་འདི་རེ་ཞེ་ན། །རང་བློ་རང་གིས་ཆོས་ལ་མ་བསྒྱུར་ན། །གཞན་གྱིས་ཇི་ཙམ་འབད་ཀྱང་བཅོས་པར་དཀའ། །བློ་སྣ་མང་པོ་རང་ཉིད་བསླུ་བའི་རྒྱུ། །དེ་བས་བློ་རྩེ་གཅིག་ཏུ་དྲིལ་ན་ལེགས། །བསྟན་པའི་བདག་པོ་ཤཱཀྱ་མུ་ནེ་དང་། །གངས་ཅན་བོད་ཀྱི་མགོན་གཅིག་སྤྱན་རས་གཟིགས། །རང་བྱུང་ལྔ་ལྡན་ལ་སོགས་རྟེན་གཙོའི་དྲུང་། །རྣམ་དག་སྨོན་ལམ་འདི་ལ་ནན་ཏན་མཛོད། །གནས་རི་བསྐོར་བའི་ཁམས་པ་ཕལ་མོ་ཆེ། །སྲོག་གཅོད་རྐུ་འཕྲོག་ལ་སོགས་སྡིག་པའི་ལས། །ཆེད་དུ་གཉེར་ནས་བསྒྲུབ་པ་མང་ལགས་པས། །དེ་འདྲའི་ལད་མོ་མ་བྱེད་རྒྱུ་འབྲས་སོམས། །སྨྲས་པའི་ཚིག་འདི་ཁྱོད་ཀྱིས་ཉན་པ་ན། །ལོག་ལམ་མི་ལྟུང་ངན་སོང་གཡངས་ས་ཆོད། །ཕྱིན་ཆད་ཐར་ལམ་ཆོས་ཀྱི་སྣོད་འགྱུར་ཞིང་། །སྡེ་སྣོད་གསུམ་གྱི་བརྗོད་བྱ་རྟོགས་པར་འགྱུར། །དེ་སྐད་ཆོས་དང་མཐུན་པར་འབེལ་བའི་གཏམ། །བརྩེ་བས་རང་གི་སློབ་མ་ལ་ཕུལ་བས། །བརྗོད་དོན་ཟབ་མོ་རྒྱུད་ལ་ལེགས་འབྱོར་ནས། །མི་རིང་མཁས་པའི་ཁྲི་ལ་གནས་གྱུར་ཅིག །ཅེས་རང་གི་སློབ་བུ་ངག་དབང་ནོར་བུ་ལ་གདམས་པའོ།།